
Tota llengua és el resultat d'una evolució que la va transformant lentament 
amb el pas dels segles i en la qual influeixen factors de diversa índole: psicolin- 
gúístics, sociolingúístics, culturals, etc. 

Aquestes evolucions poden arribar, i de fet arriben, a crear noves llengúes a 
partir de l'evolució dels diferents dialectes d'una mateixa llengua. Així, i cenyint- 
nos al nostre domini, quan diem que el català és una llengua romànica no estem 
dient res més que és una llengua derivada del llatí, és a dir, una forma de parlar 
diferenciada de la llatina que resulta dels canvis que anà adoptant un dels seus 
dialectes amb el transcurs dels segles. 

La celebració, enguany, del Mil : lenari de Catalunya ofereix una bona ocasió 
per plantejar els orígens de la nostra llengua, així com d'establir quin era el 
seu estat en aquell període que hom ha denominat preliterari i que se sol situar 
entre els segles IX—XII. 


Els primers textos escrits en català 


És sabut que els primers textos d'una certa importància escrits íntegrament 
en català són relativament moderns, de la segona meitat del segle XII, ara bé, 
aquests textos presenten un ús massa madur de la llengua com per suposar que 
allò que hom parlava abans d'aquest segle fos més llatí que no pas català. 

Els textos a què ens referim són els segúents: el fragment del Llibre jutge 
(versió catalana del Liber iudiciorum, conegut també per Forum Tudicum) que es 
conserva actualment a la Biblioteca del Monestir de Montserrat i que fou copiat 
entre el 1180-1190, encara que hom hi suposa una versió catalana anterior, 
del 1140, els Usatges de Barcelona, la còpia catalana més antiga dels quals 
és de la segona meitat del segle XIII (conservada actualment a l'Arxiu de la 
Corona d'Aragó), si bé la primera traducció en català dels originals en llatí 
fou realitzada en la primera meitat del segle XII, i, les Homilies d'Organyà 
(conservades actualment a la Biblioteca Nacional de Catalunya), de finals del 
segle XII. Ultra aquestes obres, en aquest segle tenim ja documentació referent 
a particulars escrita en català. 

Tots els textos catalans anteriors que han arribat a nosaltres estan escrits 
en llatí. Ens enganyaríem, però, si penséssim que a partir del segle XII està tot 
escrit en català: el llatí es continuà usant, tant en la redacció de documents com 
en la redacció d'obres de major envergadura (una bona mostra dels primers són 
les dues Cartes de població i franquícia atorgades als habitants de Cardedeu que 
es publiquen en apèndix en aquest volum: pel que fa a les segones, només cal 


recordar que la llengua llatina s'utilitzà en la redacció de gairebé la totalitat de 
les obres filosòfiques i científiques fins a mitjan segle XVIII). 

Ens enganyaríem, igualment, si penséssim que abans del segle XII hom par- 
lava llatí i és per això que no trobem escrits en català (això, traslladat als nostres 
temps seria tant com pensar que el català va desaparèixer en la més immedi- 
ata postguerra, donat que tot el que s'escrivia era en castellà). Com veurem 
més tard, existeixen raons objectives per assegurar que el català es parlava amb 
molta anterioritat al segle XII. 

El que sí que hi hagué foren una sèrie de circumstàncies que feren necessari 
un canvi de llengua literària (entenent per literària aquella llengua que s'utilitza 
per escriure), si més no, per dirigir-se a un determinat públic. Aquestes circums- 
tàncies van lligades als canvis en la manera de viure que originà el feudalisme. 

Amb anterioritat al segle XII hom pot observar que l'Església posseeix el 
monopoli de la cultura, de tal manera que s'establia una forta oposició —pel 
que fa al fet d'escriure— entre els qui sabien de lletra (els clergues) i els qui 
no en sabien (els llecs). Entre els segles XII—XIII, aquesta dicotomia entra en 
crisi: observem llecs que escriuen, aquests llecs s'hagueren d'enfrontar amb el 
desconeixement del llatí així com també a la falta de models en català a imitar, 
cosa que els portaria a intentar escriure en la pròpia llengua. Això comportà la 
creació d'una nova classe d'homes de lletres: no eren clergues, desconeixien el 
llatí i acceptaven que la gent també el desconeixia. 

El que acabem de dir no significa que els llecs estiguessin marginats de la 
documentació anterior al segle XII, aquella oposició entre clergues lletrats i llecs 
illetrats sols s'ha d'entendre en el sentit que la producció i interpretació de 
l'escriptura —escriure i llegir— eren tasques reservades als clergues. 

I, evidentment, l'aparició d'un canvi en el fet de l'escriptura implica o re- 
sulta d'un canvi en el fet de la lectura, dit d'una altra manera, una llengua 
(i un document) no s'escriu si no té algun lector potencial. O sigui, el fet de 
V'aparició dels primers textos en llengua catalana obeeix a uns canvis profunds 
en la societat catalana de l'època, els quals la provocaren. 

Podem dir que fins al segle XI, aproximadament, el verb llegir era totalment 
sinònim d'escoltar, la comprensió de la lletra escrita demanava una lectura pú- 
blica en la qual un clergue llegia en veu alta el text per a tots els assistents. 
Aquest clergue lector se situava en una posició intermèdia entre el text i aquell 
qui s'hi interessava: aquesta lectura podia ser vulgaritzadora, de manera que el 
receptor del text l'escoltés en la seva llengua encara que fos escrit en llatí. 

Hi ha dos fets que demostren aquesta hipòtesi: el primer és el conegut com 
la Renovatio carolingia del monjo anglosaxó Alcuí, que fou adoptada per Car- 
lemany (i, per tant, aplicada també en la Marca Hispànica), aquesta reforma 
proposava llegir el llatí de forma que hom fes un so per a cada lletra. Això ens 
indica, òbviament, que no es feia així. 

El segon fet és el cànon 17 del Concili de Tours, celebrat l'any 813, en el 
qual es recomana que la prèdica en el món carolingi es faci in rusticam romanam 
linguam: és a dir, calia que el clergue fes intel : ligibles els sermons a través d'una 
lectura que apropés el llatí en què eren escrits a allò que parlaven els feligresos 
(per exemple, es tractaria de llegir AURICULAS com oriclas, orellas, etc., cosa 
que no ens ha de sobtar si tenim en compte que diem jané, jiné, etc., en llegir 
GENER). Cal suposar que això no s'aplicava només als sermons. 

Els canvis estructurals del segle XI afavoriren la lectura privada en aparèi- 
xer l'oci per primera vegada després de molts segles. Conjuntament amb això, 





no hem de menystenir la revolució del dret lligat al procés de feudalització 
que s'observa en els comtats catalans i que presenta el seu màxim exponent en 
l'anomenada "Cúria de Barcelona" dels temps de Ramon Berenguer IV, de la 
qual sortirien les traduccions catalanes del Llibre jutge i dels Usatges de Barce- 
lona. 

Aquesta "laicització" que hom observa en els segles XI—XH (la consequència 
més clara de la qual seria l'anomenat Renaixement del segle XII) afectà també 
l'àmbit de l'Església: l'aparició d'heretgies com l'heretgia d'Orleans o la càtara, 
que predicaven en romanç, originà un retrocés de la llengua llatina també en 
aquest camp i, alhora, un avenç de la romànica. Aquesta, la romànica, havia 
de ser emprada, no tan sols pels heretges, sinó també pels clergues si volien 
contrarestar els efectes que l'heretgia provocava (en aquest sentit és exemplar 
—sSi bé es tracta d'un exemple tardà— l'actitud del franciscà mallorquí Ramon 
Llull (1232-1316), el qual explicita en les seves obres que cal parlar al poble en 
la seva llengua si se'n vol augmentar la vivència de la fe). 

D'altra banda, i en aquest sentit, cal recordar que moltes d'aquestes heret- 
gies reclamaven que la interpretació de la Bíblia no estigués només en mans 
de l'Església, i en promogueren traduccions, Jaume I les prohibiria en el seu 
parlament a les Corts del 1234. 

D'aquesta manera, doncs, l'aparició de textos escrits en català, al segle XII, 
obeeix a raons conjunturals, d'una necessitat que es resol de forma gairebé 
inconscient: així, no ens ha d'estranyar pas que els primers textos escrits en 
català estiguin lligats a l'àmbit del dret i al de la religió. 


El naixement de la llengua catalana 


Dèiem abans que el fet que el català no aparegui escrit abans del segle XII 
no implica que aquest sigui el segle del naixement d'aquesta llengua, sinó que 
el seu naixement havia de ser forçosament molt anterior. 

Abans de donar-ne una data, cal que definim què s'entén per naixement. 

És evident que si tota llengua resulta d'un seguit de canvis que operen sobre 
un parlar de forma lenta i gairebé imperceptible, és pràcticament impossible 
donar una data que determini fins quan hom parlava llatí i a partir de quin 
moment hom va començar a parlar català. El que sí que serà possible és establir 
un moment en el qual allò que trobem es presenta suficientment diferent de la 
llengua mare (la llatina) com per poder donar-li el nom de la resultant (en el 
nostre cas, la catalana). 

Aquesta llengua catalana, que existí des d'aquell moment fins a l'aparició 
dels primers textos escrits, rep la denominació de català preliterari. 

L'establiment del període en el qual podem parlar de català preliterari (i 
no de llengua llatina) s'ha de fer per mitjà d'indicis indirectes, donat que els 
primers textos catalans són, com ja hem vist, relativament tardans. 

Aquests indicis són de diferents tipus: 


a) Mostres de llengua catalana en textos escrits en llatí medieval. 


Encara que pugui semblar un contrasentit, els textos escrits en llatí medieval 
són la principal font de coneixement del català preliterari. 


Hem de tenir en compte que, tot i que la cultura es recloia en els monestirs, 
el llatí emprat en l'Edat Mitjana no deixava de ser una llengua artificial per 
als seus usuaris materials, de tal manera que el seu domini —entre el clergat, 
naturalment — evidencia greus mancances gramaticals respecte al llatí anomenat 
clàssic (el de l'època imperial de Roma, per entendre'ns). Aquestes mancances 
se salvaven, sovint, recorrent a la pròpia llengua, la que era viva en l'ús diari, 
de manera que no és estrany trobar mots catalans aillats enmig de textos llatins 
anteriors al segle XII, així com tampoc no és estrany trobar mostres lingiístiques 
d'altres tipus (fonètic, morfològic o sintàctic i tot). No és sense raó que hom 
anomena llatí macarrònic el llatí medieval. 

Però encara hem de tenir present una altra cosa: la Renovatio carolíngia 
derivada de la reforma d'Alcuí a què al :ludíem suara. Aquesta reforma, com 
tota reforma purista, va suposar que els escrivans coetanis i els immediatament 
posteriors intentessin restituir al llatí dels seus propis textos la puresa lingúística 
que aquest estava perdent: la conseqiiència és clara: de resultes d'això, hom no 
pot documentar cap tret lingiístic català pertanyent al segle VIII. 

D'acord amb això, i per aquesta via, els primers textos on es documenten 
trets propis del català preliterari són del 839: l'Acta de consagració i dotació de 
la catedral d'Urgell i el Capbreu dels censos i altres drets del bisbat que es féu 
tres dies després. En ells apareixen alguns topònims, llatinitzats en la primera i 
en vulgar —sembla ser— en el segon (per exemple: Reros Albos en l'Acta, Chers 
Albs en el Capbreu, és a dir Queralbs actualment). 


b) Al-lusions que presentin la llengua parlada a Catalunya com a 
diferent del llatí. 


D'aquestes, no en tenim cap, l'única que sembla ser-ho és del 988, en un 
diploma redactat pel jutge Eroigi: altercantes in alterutrum de ipsa densicu- 
la quod et rustice nuncupatur bosco (litigants, un contra l'altre, sobre aquell 
terreny espès, al qual, i rústegament, hom anomena bosc"). Al lusió ben poc 
explícita comparada a d'altres que podem trobar en la resta dels paisos europeus. 


c) Comparacions de les pròpies llengiúes romàniques entre elles. 


És evident que la comparació només es fa entre llengúes diferents, el fet que 
les comparacions siguin fetes per autors medievals i entre llengúes romàniques 
evidencia que ens trobem no sols entre llengúes diferents, sinó també davant de 
llengiúes independents respecte del llatí. 

El testimoni més antic per aquesta via ens el dóna el geògraf àrab Ibn 
Rhordàdhbeh (mort el 885) quan descriu les llengúes que utilitzaven els mar- 
Xants jueus durant els seus periples comercials: àrab, persa, grec, afrangíyya, 
andalussiyya i eslau. Si tenim en compte que durant molt de temps els catalans 
foren anomenats francs (tant pels àrabs com pels grecs, ja en ple segle XIV), així 
com la situació dels regnes cristians en el segle IX, sembla que hem d'entendre 
per afrangíyya aquell conjunt de llengúes romàniques parlades a la costa medi- 
terrània sota el poder de l'Imperi Carolingi (inclosa la llengua catalana), d'altra 
banda, el fet que es diferencii àrab d'andalussiyya fa pensar que sota aquest dar- 
rer terme s'engloben un conjunt de llengúes romàniques parlades a Al-Andalus 
mediterrani (les quals s'han vingut a denominar actualment parlars mossàrabs). 


Però el testimoni d'Ibn Rhordàdhbeh no és l'únic: en la Vita Petri Urseoli 
(escrita al monestir de Cuixà cap a la fi del segle XI), s'explicita la sorpresa dels 
monjos catalans davant la manera de parlar d'aquest dux de Venècia (personatge 
de la novel :la Cercamón) que morí a Cuixà el 988, cosa que palesa una diferència 
d'idiomes. D'altra banda, en la versió de les cartes creuades entre Berenguer 
Ramon H i el Cid que dóna la Historia Roderici, es compara el mot català 
bauzia (traidoria") amb el corresponent castellà aleve. 


d) Les notícies que posseim referents a la resta de les llengiies romà- 
niques. 


Si totes les llengúes romàniques deriven d'un mateix tronc comú i es desvin- 
cularen de la metròpoli més o menys cap al mateix temps, amb uns contactes 
ètnics —posteriors a la caiguda de l'Imperi— similars, sembla lògic que l'eclosió 
de les diferents llengúes derivades del llatí degué ocórrer Si fa no fa cap al mateix 
temps. Així, doncs (si més no, teòricament), el fet de saber quan podem datar 
una d'aquestes llengúes ens pot servir per datar-ne la resta. 

En la pràctica no hem d'oblidar que, pel que sabem, el francès és, en certa 
manera, la més antiga de les llengúes romàniques. 

En aquest sentit, el document més antic que es coneix seria el Diploma Silonis 
Regis (de l'any 775), que dóna valuoses informacions per al preasturià. Un altre 
d'aquests documents són els Juraments d'Estrasburg (del 842), on s'utilitza el 
francès. El segúent, pel que fa a la data, serien els juraments testificals del 
Placito Capuano (del 960), els quals són redactats en italià. Finalment, caldria 
recordar les Glosas Emilianenses, del segle X, en castellà primerenc (o riojà). 


Conclusió 


Com a conclusió, si tenim present totes les informacions que, pel que fa a 
la llengua catalana, podem obtenir a través d'aquests quatre indicis indirectes, 
podem assegurar gairebé que en el segle IX ja es parlava català, podem dir també 
que el que es parlava durant el segle VIII no era llatí, si bé la manca de dades 
documentals ens impedeix parlar d'una llengua catalana constituida. Com diu el 
filòleg Joan Bastardas: " Una llengua romànica parlaven els barcelonins alliberats 
el 801, i aquesta llengua romànica ja no deixarà mai d'ésser ella mateixa) 


